Nikolaj Jacobsen
Nikolaj Jacobsen er en dansk håndboldtræner og tidligere håndboldspiller. Han har været landstræner for det danske herrelandshold siden marts 2017. Med Nikolaj Jacobsen som træner har Danmark vundet VM tre gange i træk (2019, 2021 og 2023).
I sin aktive karriere spillede Nikolaj Jacobsen for bl.a. GOG og THW Kiel. I perioden 1991-2003 spillede han desuden 148 landskampe og scorede 584 mål for Danmark.
Nikolaj Jacobsen startede sin professionelle klubkarriere i GOG i 1990. Her var han med til at vinde Danmarksmesterskabet i både 1992, 1995 og 1996, inden han i 1997 skiftede til den tyske klub Bayer Dormagen, hvor han spillede en enkelt sæson.
I 1998 foretog den dygtige fløjspiller et succesrigt skifte til THW Kiel, hvor han spillede frem til 2004. Med THW Kiel vandt Nikolaj Jacobsen det tyske mesterskab i alt tre gange, den tyske pokalturnering to gange og EHF Cuppen to gange. Desuden var han med i Champions League-finalen i 2000, hvor det dog blev til et nederlag. Nikolaj Jacobsen afsluttede sin aktive karriere som spillende træner i Viborg fra 2004 til 2007.
Nikolaj Jacobsen fik sin landsholdsdebut i 1991 og var herefter en af landsholdets bærende kræfter gennem i alt 148 landskampe. Nikolaj Jacobsen har rekorden for flest scorede mål i en enkelt landskamp. Den lyder på 15 mål og blev sat i en VM-kvalifikationskamp mod Grækenland i 1998. Pga. en skade gik Nikolaj Jacobsen glip af EM i 2002, hvor Danmark fik bronzemedaljer.
Nikolaj Jacobsen startede sin trænerkarriere i 2004 som spillende assistenttræner i Viborg. Siden var han assistenttræner i Bjerringbro-Silkeborg, inden han i 2012 blev cheftræner i Aalborg. Her førte han i 2013 holdet frem til guldmedaljer, og i 2014 forsatte han karrieren i den tyske klub Rhein-Neckar Löwen, som han i både 2016 og 2017 vandt det tyske mesterskab med. I 2017 tiltrådte han stillingen som dansk landstræner, men var frem til 2019 stadig tilknyttet Rhein-Neckar Löwen.
Med Nikolaj Jacobsen som landstræner er det danske landshold blevet verdensmester i både 2019, 2021 og 2023, ligesom holdet har fået sølv ved De Olympiske Lege i 2021 (udsat fra 2020 pga. coronapandemien) og bronze ved EM i 2022.